Wag dood, 1 gewond in 2 aanvalle op geldwaens | Netwerk24
Deur Werner Beukes 04 Augustus 2020 17:24
Die toneel van 'n transitorooftog Maandag in Albertina Sisulu-weg in Kensington, Johannesburg.
Kol. Athlenda Mathe, polisiewoordvoerder, sê 'n aantal swaar gewapende mans het Maandag omstreeks 17:30 'n transitovoertuig in Albertina Sisulu-weg in Kensington, Johannesburg, aangeval.
"Die voertuig het pas kontant by 'n vulstasie opgelaai toe die rowers in 'n silwerkleurige Mercedes-Benz-viertrekvoertuig op hul losbrand en dit tot stilstand gedwing het," sê Mathe.
Die wagte is ontwapen en gedwing om op die grond te lê. "Die rowers het plofstof gebruik om die geldwa oop te blaas en het met 'n onbevestigde bedrag geld weggekom. Niemand is in die voorval beseer nie," sê Mathe.
In nog 'n voorval op die R42-pad buite Delmas het rowers ook op 'n geldwa toegeslaan.
"Die transitovoertuig en 'n ander voertuig wat dit vergesel het, is omstreeks 18:00 deur die rowers aangeval. 'n Wag is doodgeskiet en nog een gewond toe die rowers met outomatiese vuurwapens op die voertuie geskiet het. Hulle het plofstof gebruik, maar kon nie daarin slaag om by die kontant uit te kom nie.
" 'n Pa en sy seun in 'n ander voertuig is op dieselfde pad kort daarna van hul selfone, kontant en horlosies beroof voordat die rowers op die vlug geslaan het," sê Mathe.